b'\n_START_ARTICLE_\nWaldemar von L\xc3\xb6wendahl\n_START_SECTION_\nBiografi\n_START_PARAGRAPH_\nHan var s\xc3\xb8nn av stattholder i Norge Ulrik Frederik Valdemar L\xc3\xb8vendal og Dorothea Margrethe von Brockdorff (1672-1706), og dermed barnebarn av Ulrik Fredrik Gyldenl\xc3\xb8ve._NEWLINE_Fra 1713 tjente han keiser Karl VI hvor han kjempet i Polen og i 1714 ble kaptein. Siden gikk han frivillig i dansk-norsk tjeneste, men vendte tilbake til keiseren i 1716. I 1721 ble han utnevnt til oberst og den 17. januar 1722 giftet han seg med Theodora Eugenia, baronesse von Schmettow (1705\xe2\x80\x931768). Siden gikk han i tjeneste hos kong August II av Polen, der han ble utnevnt til generalfeltmarskalk og generalinspekt\xc3\xb8r for det saksiske infanteri. I 1733 ble han satt til \xc3\xa5 organisere forsvaret av Krak\xc3\xb3w, og i 1734\xe2\x80\x9335 kommanderte han de saksiske troppene ved Rhinen. _NEWLINE_I 1737 ble han russisk generall\xc3\xb8ytnant, og i Russland giftet han seg med den polske generalfeltt\xc3\xb8ymester Joh. Clement, greve av Branitzskys hustru, Barbara Magdalene Elisabeth (f\xc3\xb8dt Szembeck, 1701\xe2\x80\x931762). L\xc3\xb6wendahl var formentlig blitt lovlig skilt fra sin f\xc3\xb8rste hustru, men den nye hustru ble derimot aldri skilt fra sin mann. Det varte derfor lenge, f\xc3\xb8r hun ble ankerkjent som hans legitime ektefelle. I 1740 ble han utnevnt til guvern\xc3\xb8r i Estland, og i Reval f\xc3\xb8dte hans nye kone ham s\xc3\xb8nnen Fran\xc3\xa7ois Xavier Joseph (1742-1808).\n_START_SECTION_\nI fransk tjeneste\n_START_PARAGRAPH_\nEtter endt russisk tjeneste, gjorde Louis XV bruk av ham i den Den \xc3\xb8sterrikske arvef\xc3\xb8lgekrig. I 1743 ble han utnevnt til generall\xc3\xb8ytnant og konverterte samtidig til katolisismen. I 1747 utf\xc3\xb8rte han sin hovedbedrift, erobringen av Bergen op Zoom, hvoretter han ble utnevnt til markskalk av Frankrike. _NEWLINE_L\xc3\xb6wendahl opprettholdt en tett tilknytning til Danmark, og virket blant annet for gjenopprettelsen av \xc2\xabRoyal Danois\xc2\xbb, som var et dansk regiment i fransk tjeneste. Han s\xc3\xb8kte ogs\xc3\xa5 om bli opptatt i den danske grevestand som greve av Danneskjold-L\xc3\xb8vendal. Han d\xc3\xb8de den 27. mai 1755 i Paris.'